方岳
次韵范侍郎寄赵校正
呜呼小雅废，边角摇军声。
采芹旧青衿，亦须事力征，
朱轓挟武将，白眼轻儒生。
区区众浊间，嗟子难为清。
向来意佑如，岂惟以文鸣。
乃今事大谬，老气犹峥嵘。
论事抉石猊，摛辞吸川鲸。
久抱一束书，空山卧月明。
窃忧蠢诐胡，鳞介腥神京。
幸存三寸舌，宁守二尺檠。
有愚欲献璞，无意望报琼。
云何山阴兴，莫写塞下情。
竹床撼夜柝，茅屋荒秋城。
回首阊阖门，何啻九万程。
愿言大白低，滁山足春耕。
堂皇坐醉翁，开阖延群英。